**סובטסק** (ברוסית: **Советск**) עד שנת 1946 נקראה בשמה הגרמני "**טילזיט**" ***Tilsit*** (בליטאית: **Tilžė** , בפולנית: **Tylża**) היא העיר השנייה בגודלה במחוז קלינינגרד שברוסיה ומרוחקת כ-118 קילומטרים צפונית-מזרחית מבירת המחוז קלינינגרד. סובטסק שוכנת בצפון המחוז, על הגדה הדרומית של נהר ניימן, גשר המלכה לואיז מחבר בין סובטסק לליטא.

היסטוריה
--------

טילזיט התפתחה סביב טירה שבנו הטבטונים בשנת 1410, וקיבלה זכויות עירוניות לראשונה בשנת 1552. ביולי 1807 נחתמו חוזי טילזיט בין נפוליאון בונפרטה, קיסר צרפת, לבין שליטי רוסיה ופרוסיה, על גבי אסדה שהוצבה בנהר.

החוזה הראשון, עם אלכסנדר הראשון, קיסר רוסיה נחתם ב-7 ביולי. החוזה השני, עם פרידריך וילהלם השלישי, מלך פרוסיה, נחתם ב-9 ביולי.

שלושה ימים לפני החתימה על החוזה, ניסתה לואיזה ממקלנבורג-שטרליץ לשכנע את נפוליון להקל את תנאי ההסכם המשפילים עם פרוסיה. פעולה זו, על אף שנכשלה, גרמה לעליית קרנה של המלכה לואיזה.

עד שנת 1945 סימן לוח שיש את הבית שבו התגוררו פרידריך וילהלם השלישי, מלך פרוסיה ואשתו לואיזה. כמו כן בשנקנדורף פלאץ, הוקמה אנדרטה לזכרו של המשורר מקס פון שנקנדורף (Max von Schenkendorf), יליד העיר.

בשנות המאה ה-19 עת השפה הליטאית נאסרה לשימוש ברחבי האימפריה הרוסית, שימשה טילזיט מרכז חשוב להדפסת ספרים בליטאית, משם הוברחו לשטחי ליטא שבשליטה רוסית.

בתחילת המאה העשרים שגשגה טילזיט, בשנת 1900 הופעלו בעיר חשמליות, והתגוררו בה כ-34,500 תושבים. מסילת הרכבת חיברה בין טילזיט לקניגסברג וללביאו (Labiau, כיום פולסק), וספינות קיטור עגנו בנהר מדי יום. בשנת 1918 נחתם בעיר חוק טילזיט על ידי מנהיגי הליטאים-פרוסים, שדרש לספח את חלקיה הצפוניים של פרוסיה המזרחית, אז מובלעת גרמנית, לליטא.

לפני פרוץ מלחמת העולם השנייה ביקר היטלר בעיר. ב-20 בינואר 1945 נכבשה טילזיט על ידי הצבא האדום, וסופחה לברית המועצות באותה השנה. תושבי העיר הגרמנים גורשו, והוחלפו באזרחים סובייטים. השליטים הקומוניסטים החדשים, שינו את שמה לסובטסק על שם הסובייט, המועצה המהפכנית שנבחרה על ידי הפועלים, האיכרים והחיילים. מאז 1945 ממוקמת כאשר חטיבת שריון של חיל השריון הרוסי.

סובטסק המודרנית ביקשה לנצל את המסורת רבת השנים של ייצור גבינות טילזיט, אבל השם החדש, גבינת סובטסק, לא יירש את המוניטין של קודמו. מאפריל 2007 התהדקו ההגבלות הממשלתיות על ביקורים באזורי הגבולות. זרים ורוסים המתגוררים חוץ לאזורים אלו, המעוניינים לבקר בעיר, נדרשים להוציא אישור מראש משירות משמר הגבול הפדרלי. הליך זה מאט את התפתחותה של העיר, על אף הפוטנציאל שלה.

אדריכלות
--------

מבנים רבים בעיר נהרסו במהלך מלחמת העולם השנייה. עם זאת, במרכז העיר העתיקה, עומדים על תילם מספר מבנים מהתקופה הגרמנית, מהם המעוצבים בסגנון אר נובו.

### אורדנסבורג טילזיט

בנייתה של אורדנסבורג טילזיט (מגרמנית: טירת טילזיט) הסתיימה בשנת 1410. כיום נותרו שרידי מספר קירות חיצוניים של המבנה המרכזי.

### גשר המלכה לואיז

גשר המלכה לואיז המחבר את העיר פאנמונה (Panemunė) שבצידו הליטאי של הגבול, נבנה לראשונה בשנת 1904. הגשר פוצץ על ידי הוורמאכט באוקטובר 1944, שוקם בשנת 1947, ושוחזר בין השנים 2002–2003.

אוכלוסיית העיר לפי שנים| שנה | תושבים |
| --- | --- |
| 1880 | 21,400 |
| 1900 | 34,539 Increase |
| 1910 | 39,013 Increase |
| 1925 | 50,834 Increase |
| 1933 | 57,286 Increase |
| 1939 | 59,105 Increase |
| 1946 | 6,500 Decrease |
| 1989 | 41,881 Increase |
| 2002 | 43,224 Increase |
| 2010 | 41,705 Decrease |

דמוגרפיה
--------

בשנת 1946 גורשה כלל האוכלוסייה הגרמנית, ובמקומם אכלסו את העיר מהגרים מאזורים שונים מהרפובליקה הסובייטית הסוציאל-פדרטיבית של רוסיה.

ערים תאומות
-----------

לסובטסק שש ערים תאומות:

* פוליןפולין בלחטוב, פולין
* פוליןפולין לידזברק, פולין
* ליטאליטא פאגיגי (אנ'), ליטא
* ליטאליטא שיללה, ליטא
* ליטאליטא טאורגה, ליטא
* גרמניהגרמניה קיל, שלזוויג-הולשטיין, גרמניה

אקלים
-----

| **אקלים בסובטסק** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר | שנה |
| טמפרטורה יומית מרבית ממוצעת (C°) | 0.7 | 1.0 | 4.2 | 11.1 | 17.2 | 20.0 | 22.5 | 22.1 | 16.9 | 11.6 | 4.8 | 1.4 | 11.2 |
| טמפרטורה יומית מזערית ממוצעת (C°) | −4.6 | −4.8 | −1.9 | 2.3 | 6.7 | 10.3 | 13.0 | 13.2 | 9.6 | 5.8 | 0.4 | −3.4 | 4.0 |
| משקעים ממוצעים (מ"מ) | 51 | 39 | 39 | 47 | 54 | 70 | 95 | 103 | 78 | 64 | 67 | 62 | 771 |
| מקור:  |

גלריית תמונות
-------------

|  |
| --- |
| * נאפוליון בטילזיט, ציור משנת 1807נאפוליון בטילזיט, ציור משנת 1807
* טילזיט, 1910טילזיט, 1910
* חשמלית בטילזיט, 1910חשמלית בטילזיט, 1910
* טילזיט, 1930טילזיט, 1930
* הכנסייה הגרמנית, 1933הכנסייה הגרמנית, 1933
* הכנת גבינות טילזיט, שנות השלושיםהכנת גבינות טילזיט, שנות השלושים
* טילזיט, 2003טילזיט, 2003
 |

קישורים חיצוניים
----------------

ויקישיתוף מדיה וקבצים בנושא **סובטסק** בוויקישיתוף
* www.tilzit.org היסטוריה של טילזיט (ברוסית)
* סובטסק, באתר אנציקלופדיה בריטניקה (באנגלית)

הערות שוליים
------------

1. ↑  www.worldclimate.com

| דגל קלינינגרדדגל קלינינגרד ערים עיקריות במחוז קלינינגרד (שמות גרמניים לשעבר מובאים בסוגריים) |
| --- |
| מרכז מנהלי: קלינינגרד ("קניגסברג") |
| ערים | בלטייסק ("פִּילָאוּ") • גברדייסק ("טָפִּיאָאוּ") • גוסב ("גוּמבִּינֶן") • גורייבסק ("נוֹיְהָאוּזֶן") • זלנוגרדסק ("קראנץ") • ניימן ("ראגניט") • סבטלוגורסק ("רָאוּשֶן") • סבטלי ("צימֶרבּוּדֶה") • סובטסק ("טילזיט") • פיונרסקי ("נוֹיְקוּהרֶן") • צ'רניאחובסק ("אינְסְטֶרבּוּרג") |  |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4106491-4
* MusicBrainz: 949f0279-b9e0-4b38-8b07-4f9b28b7eccb
* NKC: ge727816
* VIAF: 243469067
* WorldCat: viaf-243469067

 |